АҞӘА, абҵара 7 - Sputnik. Аԥсуа-аурыс ҳәааҿы Урыстәыла АШәМ Краснодартәи атәылаҿацә аҿтәи амаҵзура аусзуҩцәеи аҳазалхыҩцәеи иааныркылеит ашәҟәы иҭагаламыз аҭаҭын-аалыҵ ҳәа аанацҳауеит аусбарҭа апресс-маҵзура.
Акциз иаҵанакуа атауарқәа автомашьына асалон иҭаҵәахны имҩаныргон ҳәа азгәаҭоуп адырраҭараҿы.
50 ҭоԥ асигарет аарԥшын аԥхьатәхәҭа амҵаҿы Урыстәыла Афедералтә Шәарҭадаратә Маҵзура Краснодартәи атәылаҿацә аҿтәи амаҵзура аусзуҩцәеи аҳазалхыҩцәеи русеицураан.
Иаарԥшыз аҭаҭын-аалыҵи автомашьынеи изтәыз имхын наҟ-наҟтәи апроцессуалтә ӡбаразы.
Аҳәаахьчаратә усбарҭа иазгәанаҭоит аҳәынҭқарратә напынҵақәа рынагӡараан амаҵзурауаа рзинмчра аҳәаақәа ирҭагӡаны азин рымоуп адокументқәа ргәаҭара, амашьынақәеи урҭ иныҟәырго аидареи ргәаҭареи ҳәа.
Ашықәс ҳҭалазар аҭаҭын-аалыҵ закәаншьаҭада аҳәаа ахыгара аԥырҟәҟәааны 250 усҭҵаара хацдыркхьеит, изоз ирымырххьеит 50 000 ҭоԥ асигарет.